Zuma sal wel weer voor kommissie verskynOudpres. Jacob Zuma by die Zondo-kommissie. (Foto: AP) Oudpres. Jacob Zuma het hom Vrydag eers aan die Zondo-kommissie van ondersoek na staatskaping onttrek voor hy later ingestem het om in ŉ latere stadium sy getuienis voort te sit. Adjunkhoofregter Raymond Zondo, voorsitter van die kommissie, het tussenbeide getree om die geskil tussen Zuma se regsverteenwoordiger en adv. Paul Pretorius, die getuienisleier, op te los nadat adv. Muzi Sikhakhane, vir Zuma, gedreig het om sy kliënt te onttrek. Sikhakhane het selfs gedreig om die hof te nader rakende die onregverdige behandeling wat sy kliënt volgens hom van die kommissie ontvang het. Zondo het bekend gemaak dat die partye ooreengekom het om die dokumente wat die omvang van getuienis aandui en waaroor daar vrae gevra sal word aan Zuma te oorhandig. “Die besluit dat die voormalige president nie meer deelneem nie, word teruggetrek. Ek is meegedeel dat mnr. Zuma aangedui het hy wil voortgaan om sy samewerking aan die kommissie en die regspan te gee. Daar is ook ooreengekom oor die manier waarop mnr. Zuma se kommer aangeraak sal word. “Die regspan sal aan mnr. Zuma se regspan aandui wat hul belangstelling in elke getuie se beëdigde verklaring is en mnr. Zuma se span sal daarna ŉ verklaring verskaf oor wat hy oor elke getuieverklaring te sê het. “Dit sal help aangesien elke getuie ŉ aantal kwessies aanraak. Mnr. Zuma en die kommissie se onderskeie regspanne sal binne die volgende twee weke byeenkom en die dokument verskaf rakende waaroor mnr. Zuma getuienis moet lewer.” Zuma het Zondo bedank vir sy bystand om ŉ oplossing te vind. Hy het ook gesê dit was nie sy bedoeling om die kommissie met sy bekommernisse te ontwrig nie. “Ek dink dit is enigiemand se reg om knelpunte aan te raak indien daar is. Ek dink dit is in ons almal se belang om die kwessies aan te raak wat die land in die gesig staar.” Die kommissie sal Maandag getuienis aanhoor rakende die Estina-suiwelprojek in die Vrystaat.